WIIK กำไรสุทธิก่อนภาษีโต15% แตะ 35.83 ลบ. หลังรายได้พุ่ง
บริษัท วิค แอนด์ ฮุคลันด์ จำกัด (มหาชน) หรือ WIIK ได้รา …
12 พ.ค. 2560

บริษัท วิค แอนด์ ฮุคลันด์ จำกัด (มหาชน) หรือ WIIK ได้รายงานต่อตลาดหลักทรัพย์แห่งประเทศไทยถึงผลการดำเนินงานของบริษัทในไตรมาสที่ 1/2560 ว่า บริษัทฯ มีกำไรสุทธิจำนวน 30.24 ล้านบาท ลดลงจากไตรมาสที่ 1/2559 ซึ่งมีกำไรสุทธิจำนวน 31.04 ล้านบาท เนื่องจากบริษัทฯ มีค่าใช้จ่ายภาษีเงินได้ในไตรมาสนี้จำนวน 5.59 ล้านบาท ซึ่งหากพิจารณากำไรสุทธิก่อนภาษีเงินได้ในไตรมาสที่ 1/2560 มีกำไรสุทธิก่อนภาษีเงินได้จำนวน 35.83 ล้านบาท เพิ่มขึ้นจากไตรมาสที่ 1/2559 จำนวน 4.75 ล้านบาท คิดเป็น 15.28 %
โดยรายได้จากการขายและบริการในไตรมาสที่ 1/2560 เพิ่มขึ้นจากไตรมาสที่ 1/2559 จำนวน 8.91 ล้านบาท หรือคิดเป็น 3.06% รายได้อื่นๆ ในไตรมาสที่ 1/2560 ลดลงจำนวน 0.78 ล้านบาท และค่าใช้จ่ายในการขายและบริหารในไตรมาสที่ 1/2560 เพิ่มขึ้นจากไตรมาสที่ 1/2559 จำนวน  2.55 ล้านบาท มีสาเหตุจากผลขาดทุนที่ยังไม่เกิดจากการแปลงค่าเงินสดคงเหลือที่ถือในรูปของเงินตราต่างประเทศ และมีค่าธรรมเนียมต่างๆ ที่เกิดตามธุรกรรมของบริษัทฯ เป็นครั้งคราว
ส่วนค่าใช้จ่ายทางการเงินในไตรมาสที่ 1/2560 เพิ่มขึ้นจากไตรมาสที่ 1/2559 จำนวน 0.39 ล้านบาท โดยเพิ่มขึ้นจากเงินกู้ยืมระยะยาวสำหรับโครงการบริหารจัดการน้ำ และการบริหารต้นทุนการเงินของบริษัทฯ ในไตรมาสนี้ได้ต่ำกว่าไตรมาส 1/2559 ค่าใช้จ่ายภาษีเงินได้ในไตรมาสที่ 1/2560 เพิ่มขึ้นจากไตรมาสที่ 1/2559 จำนวน 5.55 ล้านบาท ซึ่งเป็นค่าใช้จ่ายภาษีเงินได้รอการตัดบัญชีตามมาตรฐานบัญชีฉบับที่ 12 ที่บริษัทฯนำขาดทุนสะสมมาใช้หักล้างจากกำไรในไตรมาสนี้
​ทั้งนี้ ณ วันที่ 31 มีนาคม 2560 บริษัทฯ มีปริมาณงานที่ยังไม่ได้ส่งมอบ (Backlog) คือกลุ่มธุรกิจท่อและข้อต่อพลาสติกพอลิเอทิลีน จำนวน 678.37 ลบ. และ กลุ่มธุรกิจบริหารจัดการน้ำ (สำหรับปี 2560) จำนวน 67.53 ลบ.